## Educació destina quasi un milió d’euros a esmenar les deficiències del Conservatori Superior i Professional de Dansa i el Superior d’Art Dramàtic

*** L’edifici que allotja els tres centres està en condicions pèssimes des de fa molts anys
* La Conselleria ha substituït este any huit aules prefabricades i n’ha instal·lat dos noves, quatre de les quals estaran en marxa la setmana que ve i la resta a finals d’octubre
* L’alumnat d’estes ensenyances artístiques està rebent classes amb normalitat ja que els centres s’han organitzat perquè no es perda classe**

La Conselleria d’Educació, Cultura, Universitats i Ocupació ha destinat en 2024 quasi un milió d’euros per a esmenar les deficiències que des de fa molts anys patixen el Conservatori Professional de Dansa, el Conservatori Superior de Dansa i l’Escola Superior d’Art Dramàtic de València.

En concret, la Conselleria d’Educació ha dut a terme la substitució de huit aules prefabricades i ha instal·lat dos aules noves per a poder acollir el nou grau d’Art Dramàtic que es posarà en marxa el curs que ve.

D’estes noves aules, quatre estaran completament finalitzades la setmana que ve i la resta a finals d’octubre. L’alumnat dels tres centres educatius està rebent classes amb normalitat ja que els centres s’han organitzat perquè no es perda classe des d’inici de curs.

Així mateix, s’ha realitzat l’obra de substitució de paviment de l’aula escenari a causa del mal estat en què es trobava. Este sòl tenia un forjat sanitari que no estava ventilat i generava humitats i desperfectes en este.

Des de la Conselleria d’Educació, Cultura, Universitats i Ocupació s’està treballant per a oferir una solució definitiva per a l’alumnat d’estos tres centres que estudien en unes instal·lacions que des de fa molts anys estan en unes condicions pèssimes.

Fecha: 04/10/2024